Samsung Galaxy Z Fold
Samsung Galaxy Z Flip
**Nutitelefon** (inglise keeles *smartphone*, *smart phone*) on mobiiltelefon, millel on personaalarvuti võimekus. Teisisõnu on nutitelefon miniatuurne arvuti, millel on lisaks ka telefonifunktsioon. Kõnekeeles võib vahel kuulda selle kohta sõnu "nutifon" ja "taibutelefon", kuid Eesti Keele Instituut soovitab oskussõna "nutitelefon".

Definitsioon
------------

OpenMoko Neo1973 on vaba tarkvaraga nutitelefon
Nutitelefon on mobiiltelefon, mis pakub ka personaalarvutile sarnaseid kasutusomadusi. Ei ole olemas kindlat nutitelefonide standardit. Nutitelefoniks peetakse mobiiltelefoni, millel on terviklik operatsioonisüsteemi tarkvara, mis võimaldab standardiseeritud kasutuskeskkonda ja platvormi erinevate tarkvararakenduste arendajate tarbeks. Nutitelefoniks nimetatakse sageli telefoni, mille omadused on telefoni müügile paiskamisel uudsed – nt 2000. aastate alguses oli selleks e-posti ja Interneti kasutamine mobiiltelefonis, tänapäeval nendest omadustest enam ei piisa, et telefoni pidada nutitelefoniks. Teiste määratluste järgi on nutitelefonil e-raamatu lugemise võimekus, bluetooth, Wi-Fi ja/või sisseehitatud täissuuruses klaviatuur. Mõnel juhul ka välise klaviatuuri lisamise võimalus ja VGA-liides. Seega, nutitelefon miniatuurne arvuti, millel on lisaks ka telefonifunktsioon.

Ajalugu
-------

IBM Simon (mida tutvustati 1994. aastal) koos laadijaga
Esimene nutitelefon oli Simon (*personal communicator*), mille konstrueeris IBM 1992. aastal ja esitles seda ideetootena samal aastal arvutitööstuse messil COMDEX Las Vegases. Telefon sai laiemale avalikkusele kättesaadavaks aastal 1993. Lisaks mobiiltelefoni võimekusele sisaldas see telefon ka kalendrit, aadressiraamatut, kella kasutamist vastavalt ajavöönditele, kalkulaatorit, märkmikku, e-posti, faksi saatmise ja vastuvõtmise võimalust ning mänge. Sellel telefonil ei olnud nuppe: telefoninumbri valimiseks tuli kasutada puuteekraani. Teksti sai sisestada erilise ekraanil kuvatava klaviatuuriga. Tänapäevaste standardite järgi oleks Simon madalama klassi toode, kuid omal ajal oli see uskumatult uuenduslik.

Nokia esimene nutitelefon oli Nokia Communicatori sarjas 1996. aastal turule toodud Nokia 9000. Nokia Communicatori sarja iseloomustavad avatava klapiga disain, füüsiline QWERTY-klaviatuur, suure lahutusvõimega (vähemalt 640x200 pikslit) ekraan ja pihuarvuti kasutajaliides. Tarkvara põhines GEOS V3.0 operatsioonisüsteemil, millel oli nii e-posti funktsioon kui ka tekstipõhine veebibrauser. 1998. aastal tuli välja Nokia 9110 ja 2000. aastal Nokia 9110i, milles oli paranenud veebibrauseri võimekus.

Aastal 1997 turule toodud Ericsson GS88 oli esimene nutitelefon, mida reklaamiti kui nutitelefoni.

Symbian
-------

Nokia 9210 Communicator (Symbianil põhinev 2000. aastal välja tulnud nutitelefon)
Aastal 2000 tuli turule puutetundliku ekraaniga Ericsson R380 nutitelefon. See oli esimene seade, mis kasutas avatud operatsioonisüsteemi – Symbian OS. Ericsson R380 ühendas mobiiltelefoni ja pihuarvuti funktsioonid. 1999. aasta detsembris valis ajakiri Popular Science Ericsson R380 nutitelefoni üheks kõige tähtsamaks teadus- ja tehnoloogiasaavutuseks. Ericsson R380 oli murranguline seade, sest see oli niisama väike ja kerge nagu tavaline mobiiltelefon. Aastal 2002 tuli Sony Ericssonilt välja uus nutitelefon – Sony Ericsson P800.

Aastatel 1996–2011 oli Symbian kõige populaarsem operatsioonisüsteem nutitelefonides. 2011. aastal haaras juhtrolli enda kätte Google Android. 2011. aasta veebruaris teatas Nokia, et asendab Symbiani kõikides oma tuleviku nutitelefonides Windows Phone operatsioonisüsteemiga. See üleminek sai teoks 2011. aasta oktoobris, kui Nokia avalikustas uued Windows Phone 7.5 operatsioonisüsteemiga nutitelefonid Nokia Lumia 710 ning Nokia Lumia 800.

Palm, Windows ja BlackBerry
---------------------------

The HTC Touch Pro2 nutitelefon (mai 2009)
1990. aastate lõpus olid enamikul mobiiltelefonidel vaid põhilisemad funktsioonid ning paljud inimesed pidid lisaks mobiilile kaasas kandma ka pihuarvuteid või piipareid, milles olid kasutusel sellised varajased operatsioonisüsteemid nagu Palm OS, BlackBerry OS või Windows CE/Pocket PC. Uuemad versioonid nendest süsteemidest integreerisid mobiiltelefoni võimalused pihuarvuti funktsioonidega (sõnumite saatmine, muude tootjate rakendused).

iPhone
------

1. sarja iPhone (juuni 2007)
2007. aastal tutvustas Apple Inc. esimest iPhone'i – Iphone 2G. See oli esimene telefon, millel oli mitmikpuuteekaan ja -kasutajaliides (*multi-touch*), suur sõrmega töötamiseks mõeldud puutetundlik ekraan (kasutatav ilma stiiluseta), mistõttu puudus füüsiline klaviatuur.

Android
-------

Galaxy Nexus
Nutiseadmetele mõeldud Android operatsioonisüsteem tuli välja 2008. aastal. Android on Google'i loodud avatud lähtekoodiga operatsioonisüsteem. Suurimad tark- ja riistvara arendajad Androidile on Intel, HTC, ARM, Motorola ja Samsung, mis moodustavad alliansi Open Handset Alliance. Esimene telefon, mis kasutas Androidi operatsioonisüsteemi, oli HTC Dream, mida müüs T-Mobile nime all G1.

Bada
----

10. novembril 2009 kuulutas Samsung välja Bada operatsioonisüsteemi nutitelefonidele. Esimene Bada operatsioonisüsteemiga nutitelefon oli Samsung Wave GT-S8500, mis jõudis turule 1. juunil 2010. Seda müüdi ainuüksi nelja nädalaga üle miljoni eksemplari.

Samsung müüs 2011. aasta 1. kvartalis 3,5 miljonit Badaga nutitelefoni, järgmises kvartalis koguni 4,5 miljonit seadet.

Tarkvara
--------

Kasutatavamad operatsioonisüsteemid nutitelefonides:

* Android
* Symbian
* iOS
* BlackBerry OS
* Bada
* Windows Phone
* Linuxi distributsioonid Maemo, MeeGo

Vaata ka
--------

* Samsung Galaxy S II
* Apple iPhone
* HTC Desire HD
* BlackBerry Bold
* Nokia Lumia 800
* Sony Ericsson XPERIA X10
* MyOrigo
* Nutikell
* Nutistu
* Tahvelarvuti

Viited
------

1. ↑  "Uus sõna või väljend uue mõiste jaoks". *Eesti Keele Instituut*. 21. lõik.
2. ↑  Smartphones Take Center Stage at *Wi-Fi Planet*
3. ↑  "Analysis: What is a smart phone? at *Silicon.com*". Originaali arhiivikoopia seisuga 31. august 2009. Vaadatud 24. märtsil 2010.
4. ↑  The iPhone is not a smartphone at *Engadget*
5. ↑  "CEVA Glossary of Terms". Originaali arhiivikoopia seisuga 27. august 2009. Vaadatud 24. märtsil 2010.
6. ↑
7. ↑  Schneidawind, J: "Big Blue unveiling", *USA Today*, November 23, 1992, page 2B
8. ↑  "Ericsson GS88 Preview". Eri-no-moto. Vaadatud 16. jaanuaril 2012.
9. ↑  "History". Stockholm Smartphone. Originaali arhiivikoopia seisuga 28. juuli 2011. Vaadatud 16. jaanuaril 2012.
10. ↑  "Ericsson GS88 box". Originaali arhiivikoopia seisuga 3. veebruar 2012. Vaadatud 16. jaanuaril 2012.
11. ↑  "PDA Review: Ericsson R380 Smartphone". Geek.com. Originaali arhiivikoopia seisuga 12. juuli 2011. Vaadatud 16. jaanuaril 2012.
12. ↑  "Symbian Device – The OS Evolution" (PDF). Independent Symbian Blog. Vaadatud 16. jaanuaril 2012.
13. ↑  "Ericsson R380 World, Review & Rating". PCMag.com. Vaadatud 16. jaanuaril 2012.
14. ↑  *Popular Science, December 1999*. Google Books. Vaadatud 16. jaanuaril 2012.
15. ↑  "Ericsson R380 PDA & Phone". CellularOnline. Originaali arhiivikoopia seisuga 4. märts 2016. Vaadatud 16. jaanuaril 2012.
16. ↑  "Sony Ericsson P800". All About Symbian. Vaadatud 16. jaanuaril 2012.
17. ↑  "Nokia, Microsoft in pact to rival Apple, Google – Technology & Science". CBC.ca. Associated Press. 11. veebruar 2011. Vaadatud 16. jaanuaril 2012.
18. ↑  Velazco, Chris (26. oktoober 2011). "Nokia Debuts Their First Windows Phones: The Lumia 800 and Lumia 710". *TechCruch*. Vaadatud 16. jaanuaril 2012.
19. ↑  "Smartphone". Phone Scoop. Vaadatud 16. jaanuaril 2012.
20. ↑  Honan, Mathew (9. jaanuar 2007). "Apple unveils iPhone". Macworld. Originaali arhiivikoopia seisuga 15. aprill 2008. Vaadatud 16. jaanuaril 2012.
21. ↑  "Alliance Members". *Open Handset Alliance*. Vaadatud 16. jaanuaril 2012.
22. ↑  Ed Hansberry (11. november 2009). "Samsung Bailing on Windows Mobile". *InformationWeek*. Originaali arhiivikoopia seisuga 26. märts 2012. Vaadatud 27. jaanuaril 2012.
23. ↑  "Samsung to Discard Windows Phone". *Telecoms Korea*. 9. november 2009. Vaadatud 16. jaanuaril 2012.
24. ↑  "Samsung Wave, first Bada smartphone hits the market". *Bada*. 24. mai 2010. Originaali arhiivikoopia seisuga 23. detsember 2010. Vaadatud 16. jaanuaril 2012.
25. ↑  "BadaWave". BadaWave. Originaali arhiivikoopia seisuga 18. veebruar 2010. Vaadatud 16. jaanuaril 2012.
26. ↑  "Samsung Waves away a million". The Inquirer. 13. juuli 2010. Originaali arhiivikoopia seisuga 16. juuli 2010. Vaadatud 16. jaanuaril 2012.
27. ↑  "Android increases smart phone market leadership with 35% share". Canalys.com. 4. mai 2011. Vaadatud 7.09.2011.
28. ↑  "Samsung Bada shipments up 355% to 4.5 million units in Q2 2011 | asymco news | PG.Biz". Pocket Gamer. Vaadatud 16. jaanuaril 2012.
29. ↑  "Gartner Says Sales of Mobile Devices in Second Quarter of 2011 Grew 16.5 Percent Year-on-Year; Smartphone Sales Grew 74 Percent". Gartner. 11. august 2011. Vaadatud 16. jaanuaril 2012.
30. ↑  24. juuli 2017, Lennart Ruuda, Mustamäe leiutaja: mina olen moodsa nutitelefoni looja, Johannes Väänänen ja MyOrigo prototüüp MyDevice ning raamat The Smart Device, Microcell ja Jyrki Hallikainen,



|  |  |
| --- | --- |
|  | Pildid, videod ja helifailid Commonsis: **Nutitelefon** |